Priebežné vyhodnotenie plnenia Národnej politiky pre elektronické komunikácie za rok 2007
Harmonizácia právneho rámca
Z dôvodu potreby transponovania smernice Európskeho parlamentu a Rady 2006/24/ES z 15. marca 2006 o uchovávaní údajov vytvorených alebo spracovaných v súvislosti s poskytovaním verejne dostupných elektronických komunikačných služieb alebo verejných komunikačných sietí a o zmene a doplnení smernice 2002/58/ES pripravilo MDPT SR novelu zákona o elektronických komunikáciách. Novela zákona vo svojom obsahu zahŕňa implementáciu uvedenej smernice, spočívajúcej v upresnení pravidiel pre uchovávanie údajov spracúvaných v elektronických komunikačných sieťach a následné poskytovanie týchto údajov pre oprávnené orgány štátu na účely vyšetrovania a stíhania úmyselných trestných činov. Novela, ktorá nadobudla účinnosť dňa 29. decembra 2007 (654/2007 Z. z.), zahŕňa aj niekoľko podnetov vyplývajúcich z uplatňovania zákona v praxi.   
Štátna regulácia
Tvorcom Národnej politiky pre elektronické komunikácie je MDPT SR ako ústredný orgán štátnej správy. Národným regulátorom a cenovým orgánom v oblasti elektronických komunikácií je podľa zákona o elektronických komunikáciách TÚ SR. 
V súvislosti so zabezpečením účinného štrukturálneho oddelenia regulačnej funkcie od činností súvisiacich s vlastníctvom alebo riadením podnikov, ktoré poskytujú elektronické komunikačné siete alebo služby, bol uznesením vlády SR č. 560/2007 dňa 27. júna 2007 schválený návrh na bezodplatný prevod celej majetkovej účasti štátu na podnikaní spoločnosti ST a s ňou súvisiaceho výkonu práv a povinností akcionára z MDPT SR na FNM SR. Keďže prevod bol v rozpore s Akcionárskou zmluvou medzi FNM SR, Slovenskou republikou zastúpenou MDPT SR, ST a Deutsche Telekom AG z roku 2000, bolo prijaté uznesenie vlády SR č. 1099/2007 zo dňa 19. decembra 2007, ktorým sa doriešil prevod správy celej majetkovej účasti štátu na podnikaní spoločnosti ST a s ňou súvisiaceho výkonu práv a povinností akcionára z MDPT SR na MH SR a zároveň  zrušilo uznesenie vlády SR č. 560/2007 z 27. júna 2007. K zmene správcu akcií vo vlastníctve Slovenskej republiky z MDPT SR na MH SR došlo 15. januára 2008. Prevodom výkonu správy akcií ST z MDPT SR na MH SR bolo zabezpečené účinné štrukturálne oddelenie regulačnej funkcie od činností súvisiacich s vlastníctvom alebo riadením podnikov, ktoré poskytujú elektronické komunikačné siete alebo služby, čím bola zabezpečená nezávislosť TÚ SR. Pozastavenie konania voči Slovenskej republike z dôvodu nezávislosti národného regulačného orgánu oficiálne potvrdila aj EK prostredníctvom oznámenia komisárky pre informačnú spoločnosť a médiá.
TÚ SR v priebehu roku 2007 ukončil l. kolo analýz relevantných trhov, definovaných v súlade s rozhodnutím úradu z 28. januára 2004 o určení relevantných trhov, s výnimkou veľkoobchodného trhu č. 7 - veľkoobchodné prenosové časti prenajatých okruhov a veľkoobchodného trhu č. 10 – národný trh medzinárodného roamingu vo verejných mobilných telefónnych sieťach. Analýza veľkoobchodného trhu č. 10 nebola ukončená z dôvodu vydania nariadenia Európskeho parlamentu a Rady č. 717/2007 z 27. júna 2007 o roamingu vo verejných mobilných telefónnych sieťach v rámci Spoločenstva a o zmene a doplnení smernice 2002/21/ES. 
TÚ SR vydal štyri druhostupňové rozhodnutia o určení podniku s významným postavením a uložení povinností v súlade so zákonom o elektronických komunikáciách na maloobchodnom trhu č. 7 - minimálny súbor prenajatých okruhov, na veľkoobchodnom trhu č. 3 - služba prenosu v pevnej verejnej telefónnej sieti, na veľkoobchodnom trhu č. 5 - veľkoobchodný širokopásmový prístup a na veľkoobchodnom trhu č. 11 – prenos televízneho a rozhlasového vysielania koncovým užívateľom. 
Ďalej vydal jedno prvostupňové rozhodnutie vo veci úpravy cien za zostavovanie a ukončovanie volaní v sieti ST a jedno  druhostupňové rozhodnutie vo veci ukončovania volaní v sieti ST, ktorým sa výrazne znížili ceny za ukončenie volania a dosiahli úroveň európskeho priemeru. 
V roku 2007 začal TÚ SR 2. kolo analýz piatich relevantných trhov, pričom pri troch z týchto trhov ukončil  konzultácie s EK, konkrétne maloobchodných trhov č. 1 a č. 2, ktoré sú definované ako pripojenie bytových / nebytových zákazníkov do pevnej verejnej telefónnej siete a veľkoobchodného trhu č. 1, ktorý je definovaný ako zostavenie volania vo verejnej telefónnej sieti v pevnom umiestnení.  
Najvyšší súd potvrdil právoplatnosť druhostupňového rozhodnutia TÚ SR vo veci určenia podniku s významným vplyvom a uloženia povinností spoločnosti  T- Mobile Slovensko, a. s., na veľkoobchodnom trhu ukončovania volaní v mobilnej   telefónnej sieti.
	 TÚ SR pristúpil ku kontrole vykonávania a presadzovania dodržiavania nariadenia Európskeho parlamentu a Rady č. 717/2007 z 27. júna 2007 o  roamingu vo verejných mobilných telefónnych sieťach v rámci  Spoločenstva a o zmene a doplnení smernice 2002/21/ES. Zber informácií bol zabezpečený prostredníctvom dotazníka vypracovaného ERG, na ktorého základe ERG pripravila prvú monitorovaciu správu o medzinárodnom roamingu v Európe. Správa bude následne využitá pri hodnotení funkčnosti uvedeného nariadenia a do konca roka 2008 EK podá správu Európskemu parlamentu a Rade. TÚ SR pri monitorovaní skonštatoval dodržiavanie stanovených maximálnych veľkoobchodných a maloobchodných poplatkov za poskytovanie hlasových a dátových komunikačných služieb a nezaznamenal významné prípady znevýhodnenia zákazníkov prostredníctvom nedobrovoľného roamingu a využitím systémov riadenia prevádzky. 
 TÚ SR vydal aktualizovaný číslovací plán vo forme všeobecne záväzného právneho predpisu - opatrenie TÚ SR z 1. februára 2007 č. O - 14/2007 o číslovacom pláne. Podstatnou zmenou v aktualizovanom číslovacom pláne je možnosť sekundárneho prideľovania čísel nielen koncovým užívateľom služieb ale aj poskytovateľom elektronických komunikačných služieb. Zmena bola do plánu zavedená na základe požiadaviek trhu a celoeurópskych trendov v oblasti poskytovania elektronických komunikačných služieb a vzťahuje sa hlavne na neefektívne využívané množiny účastníckych čísel, pridelené podnikom v primárnom pridelení.
V priebehu roku 2007 TÚ SR vykonával kontrolu plnenia záväzkov, ktoré na seba prevzali podniky poskytujúce elektronické komunikačné služby v pásme 3,5 GHz (zriaďovanie prístupových bodov v okresných a krajských mestách) a 3. mobilný operátor (uvedenie vlastnej mobilnej siete GSM a UMTS do prevádzky, počet základňových staníc GSM uvedených do prevádzky, pokrytie populácie vlastnou sieťou). Ďalej sa zameral na výkon štátneho dohľadu v oblasti plnenia povinností, ktoré boli uložené a sú predmetom plnenia univerzálnej služby.
Rozvoj súťaže
Najvýznamnejšou podporou konkurenčného prostredia v elektronických komunikáciách zo strany vlády SR je vytvorenie vhodného legislatívneho prostredia, ktoré sa zabezpečilo schválením zákona o elektronických komunikáciách a všetkých jeho vykonávacích predpisov. 
Z dôvodu ďalšieho rozvoja elektronických komunikačných služieb vytvorilo MDPT SR vhodné podmienky na vstup 3. mobilného operátora. Víťazom výberového konania na poskytovateľa GSM a UMTS služieb, uskutočneného TÚ SR, sa stala spoločnosť Telefónica O2 Slovakia, s. r. o., ktorá spustila komerčnú prevádzku začiatkom februára 2007. Služby poskytuje na celom území Slovenskej republiky.
V súvislosti s uplatňovaním mechanizmu uvoľnenia účastníckych vedení sa konalo viacero rokovaní medzi TÚ SR a ST. ST v prvej polovici roka 2007 znížil mesačné poplatky za používanie účastníckych vedení takmer o polovicu a ceny za zriadenie spoločného prístupu k účastníckemu vedeniu o viac ako polovicu z pôvodných cien. Napriek výraznému zníženiu cien nebola do konca roku 2007 uzatvorená ani jedna zmluva o prístupe k účastníckemu vedeniu.
Univerzálna služba a ochrana práv koncových užívateľov
Univerzálna služba je minimálny súbor služieb, ktoré sú dostupné v určenej kvalite na celom území štátu všetkým koncovým užívateľom bez ohľadu na ich geografickú polohu a za prijateľnú cenu. Súčasný rozsah univerzálnej služby tvoria všetky prvky vymedzené zákonom o elektronických komunikáciách.     
V roku 2006 uložil TÚ SR povinnosť poskytovať univerzálnu službu výhradne ST na celom území Slovenskej republiky v kvalite určenej opatrením TÚ SR. Jedným z predmetov univerzálnej služby je aj povinnosť zabezpečenia primeranej dostupnosti VTA. TÚ SR pripravil zmenu všeobecne záväzného právneho predpisu – opatrenie TÚ SR z 1. júna 2007 č. O - 15/2007, ktorým sa ustanovujú podrobnosti poskytovania VTA a služieb pre zdravotne postihnutých užívateľov. Nové znenie opatrenia upravuje najmä penetráciu VTA s ohľadom na nižší záujem o používanie VTA a vyššiu penetráciu mobilných hlasových služieb. Opatrenie ďalej neumožňuje žiadnu výnimku pri povinnosti, podľa ktorej musí byť v každej obci minimálne jeden VTA, ktorý musí zároveň spĺňať podmienku bezbariérového prístupu pre telesne postihnutých. Nové opatrenie nadobudlo účinnosť 15. augusta 2007.
V súvislosti so zabezpečením prevádzky jednotného európskeho núdzového čísla 112 začala EK v roku 2006 konanie voči Slovenskej republike vzhľadom na skutočnosť, že Slovenská republika si nesplnila povinnosť zabezpečiť poskytovanie lokalizačných údajov volajúceho na číslo 112 pre strediská integrovaného záchranného systému. Keďže poskytovanie lokalizačných údajov nie je plne funkčné, podala EK v novembri 2007 žalobu voči Slovenskej republike na Európsky súdny dvor. MV SR, zodpovedné za vybudovanie integrovaného záchranného systému, vyvinulo v roku 2007 maximálne úsilie na zabezpečenie prevádzky 112. Problémom je, že funkcionalita a parametre identifikácie a lokalizácie volajúceho na linky tiesňového volania sú v rámci EÚ spresnené len formou odporúčania EK. Uvedený stav spôsobuje značné problémy štátnym orgánom v Slovenskej republike pri vyžadovaní poskytovania volaní na číslo 112 v kvalite potrebnej na činnosť integrovaného záchranného systému. Všetky pracoviská v Slovenskej republike, na ktorých sa prijímajú volania na číslo 112 boli postupne vybavené novou technológiou podpory riadenia a spracovania informácií. Technológia umožňuje prijímať lokalizačné údaje z pevných telefónnych sietí a mobilných telefónnych sietí,  ktoré sú vybavené systémom LBS. V súčasnosti sa hľadá technické riešenie, ktoré zabezpečí prijímať lokalizačné údaje aj z mobilnej telefónnej siete nového mobilného operátora, ktorý na lokalizáciu účastníkov nepoužíva technológiu LBS. Súbežne prebiehajú technické konzultácie so spoločnosťami, ktoré sú povinné poskytovať lokalizačné údaje pri volaniach na linky tiesňového volania, s cieľom zabezpečiť lokalizáciu všetkých volaní, a to hlavne pri volaniach uskutočňovaných z mobilných sietí, z telefónnych prístrojov bez SIM karty alebo s neplatnou SIM kartou.
Vzhľadom na rozvíjajúci sa trh v oblasti VoIP služieb TÚ SR vypracoval stanovisko „Regulačný prístup TÚ SR k poskytovaniu služieb prenosu hlasu prostredníctvom IP protokolu“, v ktorom sa z regulačného hľadiska zameral najmä na problematiku lokalizácie volajúceho, tiesňových volaní na číslo 112 a tiež možnosť prideľovania geografických čísel na poskytovanie uvedených služieb.
Na základe rozhodnutia 2007/116/EC z 15. februára 2007, aktualizovaného rozhodnutím 2007/698/EC z 29. októbra 2007 EK požaduje od členských štátov, aby rezervovali šesťmiestne čísla začínajúce trojčíslím 116 na služby  sociálneho významu. Služby poskytované na číslach 116 nebudú poskytované komerčne, ale majú byť zamerané na sociálne potreby občanov a majú spĺňať špecifické spoločenské potreby, najmä také, ktoré prispievajú k pohode a bezpečnosti občanov, príp. určitých skupín občanov, alebo pomáhajú občanom v núdzi. V súvislosti s povinnosťami vyplývajúcimi členským štátom z uvedených rozhodnutí, TÚ SR počas roka 2007 vyvíjal aktivity na zabezpečenie hladkého priebehu zavedenia harmonizovaných služieb sociálneho významu v Slovenskej republike. Okrem informovania verejnosti o aktuálnej situácii, vyvíjal aktivity v rokovaniach s potenciálnymi poskytovateľmi harmonizovaných služieb a so zástupcami zainteresovaných rezortov, zverejnil harmonizované čísla a k nim prislúchajúce harmonizované služby sociálneho významu a umožnil tak záujemcom o poskytovanie harmonizovaných služieb sociálneho významu žiadať o pridelenie týchto čísel.
Hospodárne využívanie frekvenčného spektra
Pre potreby hospodárneho využívania frekvenčného spektra sa pravidelne zostavuje a predkladá vláde SR na schválenie NTFS. NTFS stanovuje pridelenie frekvenčných pásiem jednotlivým rádiokomunikačným službám v rámci Regiónu 1 (Rádiokomunikačný poriadok ITU), ako aj v rámci Slovenskej republiky. Taktiež stanovuje využitie frekvencií pre rádiokomunikačné zariadenia a systémy. Na NTFS nadväzuje plán využitia frekvenčného spektra, na ktorého základe sa stanovuje pridelenie frekvencií jednotlivým poskytovateľom elektronických komunikačných sietí a služieb.
Zabezpečenie účelného využívania frekvenčného spektra je podmienené priebežnou aktualizáciou NTFS, ktorá sa vykonáva každý rok. Tvorba kompletne novej NTFS súvisí so zapracúvaním výsledkov a záverov WRC a potrebou zosúladenia s európskymi dokumentmi a odporúčaniami ITU.
V súlade s pravidelným, každoročným harmonizovaním NTFS bola uznesením vlády SR č. 638/2007 zo dňa 1. augusta 2007 schválená aktualizovaná NTFS. 
Na tvorbe a inovácii NTFS sa podieľajú v rámci medzirezortnej komisie pre harmonizáciu využívania frekvenčného spektra MDPT SR, TÚ SR, VÚS v spolupráci s ďalšími orgánmi štátnej správy. 
V súlade s odsúhlasenou verziou NTFS bol aktualizovaný aj plán využitia frekvenčného spektra.
Elektronická podoba slovenskej i anglickej verzie NTFS je verejnosti prístupná na internetových stránkach MDPT SR, TÚ SR i VÚS. Údaje z NTFS sú taktiež zapracované do Frekvenčného informačného systému ERO (EFIS), ktorý obsahuje informácie o pridelení pásiem a využívaní frekvencií v 31 krajinách CEPT. V zmysle rozhodnutia 2007/344/EC zo 17. mája 2007 sa systém EFIS stal nielen informačným systémom CEPT, ale aj EÚ.
Bezpečné komunikácie
Do zákona o elektronických komunikáciách bola transponovaná aj smernica č. 2002/58/EC o spracovaní osobných údajov a ochrane súkromia v sektore elektronických komunikácií. Jej dôkladná implementácia zabezpečí štandardnú úroveň ochrany osobných údajov a súkromia koncových užívateľov, ktorá je porovnateľná s EÚ.
Cieľom v oblasti národného krízového riadenia je zabezpečiť rozpracovanie úloh v oblasti elektronických komunikačných sietí v nadväznosti na všeobecnú legislatívu týkajúcu sa riadenia štátu v krízových situáciách v období mieru. V súlade so zámerom zabezpečenia spojenia systémom núdzových komunikácií pripravilo MDPT SR v spolupráci s medzirezortnou pracovnou skupinou „Koncepciu organizačného, prevádzkového a technického riešenia systému núdzových komunikácií v Slovenskej republike“ s  programom jej realizácie. Materiál vytvoril základný rámec na riešenie problematiky zabezpečenia spojenia systémom núdzových komunikácií počas krízových situácií podľa odporúčaní ITU a NATO a podmienky na začatie realizácie budovania kvalitatívne nového systému núdzových komunikácií v Slovenskej republike. Koncepcia bola odsúhlasená v Bezpečnostnej rade SR dňa 7. marca 2007. V roku 2007 bola koncepcia rozpracovaná do „Projektového zámeru realizácie systému núdzových komunikácií v Slovenskej republike“, podľa ktorého by mal byť v roku 2008 vypracovaný technický projekt riešenia celého systému núdzových komunikácií v Slovenskej republike s následným zavedením systému do praxe (v priebehu rokov 2009 – 2011).
Širokopásmový prístup
Súčasný stav v prístupe k informáciám prostredníctvom širokopásmového internetu a ich využívaní v Slovenskej republike sa považuje za neuspokojivý v porovnaní s vyspelými krajinami EÚ. K 1. júlu 2007 sa za Slovenskú republiku v počte širokopásmových pripojení na 100 obyvateľov zaradili iba Poľsko, Grécko, Rumunsko a Bulharsko. Príčinou uvedeného stavu je predovšetkým nízka kúpna sila obyvateľstva v porovnaní s cenou počítača a cenou pripojenia k internetu, sociálno-ekonomický status a taktiež nízka motivácia užívateľov zriadiť si širokopásmový prístup. 
Aj napriek uvedenej nepriaznivej skutočnosti v Slovenskej republike v ostatných rokoch dochádza k dynamickému zvyšovaniu počtu širokopásmových pripojení. Nárast širokopásmových pripojení v roku 2007 dosiahol úroveň 77 %. V Slovenskej republike je najvyužívanejšou širokopásmovou technológiou DSL. V poslednom období sa začína rozširovať pripojenie na internet cez optický kábel FTTx, ktoré je dostupné predovšetkým vo veľkých mestách ako sú Bratislava a Košice, no optické rozvody sa postupne budujú aj v ďalších mestách (Liptovský Mikuláš, Poprad, Trnava, Prešov, Piešťany a Zvolen). Vo viacerých mestách sa budujú optické metropolitné siete, no nie vždy sú verejnými sieťami, ktoré slúžia aj na komerčné účely.
Dôležitou prioritou v oblasti prístupu k internetu je dosiahnuť dostatočne kvalitnú a širokú ponuku užitočného obsahu na internete, služby občanom v oblasti eGovernment, eAdministration (verejnej správy), eObchodu, eLearningu (vzdelávania) a eHealth (zdravotníctva), ktoré by stimulovali dopyt. Spolu so zvyšovaním dopytu bude súbežne prirodzene trhovou cestou prebiehať aj zníženie cien za prístup k internetu ďalším posilnením súťaže na trhu. Dňa 4. apríla 2007 nadobudlo účinnosť rozhodnutie TÚ SR, ktorým úrad určil ST za významný podnik na veľkoobchodnom relevantnom trhu širokopásmového prístupu. Proti tomuto rozhodnutiu ST podal žalobu na Najvyšší súd SR a zároveň požiadala o odklad výkonu rozhodnutia. Najvyšší súd SR žiadosti o odklad výkonu rozhodnutia vyhovel. 
Uznesením vlády SR č. 397/2007 bolo dňa 2. mája 2007 schválené „Priebežné vyhodnotenie plnenia Národnej stratégie pre širokopásmový prístup v Slovenskej republike za rok 2006“. Priebežné vyhodnotenie komplexne hodnotí plnenie kľúčových úloh vyplývajúcich z Národnej stratégie pre širokopásmový prístup v Slovenskej republike, stanovuje úlohy, ktoré je potrebné riešiť v najbližšom období a zároveň podáva obraz o súčasnom stave širokopásmového prístupu.
Plný rozvoj nových širokopásmových rádiokomunikačných služieb si vyžaduje postupné uvoľňovanie frekvenčných pásiem v súlade s „Politikou využívania frekvenčného spektra na širokopásmový prístup“, ktorej strategickým cieľom je zosúladiť pridelenia frekvenčných pásiem a ich využitia podľa NTFS s Európskou tabuľkou pridelení, pri rešpektovaní záverov prác RSPG a RSC, pracujúcich pri EK. Uznesením vlády SR č. 580/2007 bolo dňa 4. júla 2007 schválené „Priebežné vyhodnotenie plnenia Politiky využívania frekvenčného spektra na širokopásmový prístup“. 
Digitálne televízne a rozhlasové vysielanie
	Cieľom v oblasti pozemského digitálneho televízneho a rozhlasového vysielania je dosiahnuť dynamické naštartovanie procesu prechodu z analógového na digitálne televízne vysielanie a ukončiť analógové vysielanie v súlade s požiadavkami EK. Koordinácia procesu prechodu prebieha v rámci medzirezortnej pracovnej skupiny pre digitálne vysielanie, ktorá sa podieľa na vytváraní zásad štátnej politiky v oblasti digitálneho vysielania a na vytváraní koncepcie jeho rozvoja.
 	V Slovenskej republike v súčasnosti prebiehajú tri pilotné projekty zavádzania DVB-T, a to v lokalite Bratislava / Malacky na K66, v lokalite B. Bystrica / Zvolen na K59 a v lokalite Košice / Prešov na K44. DVB-T prebieha na území Slovenskej republiky v pilotnej prevádzke od roku 2004 a jej ukončenie bolo v súlade so Stratégiou prechodu z analógového na digitálne pozemské televízne vysielanie v Slovenskej republike pôvodne plánované do 30. júna 2006. Z dôvodu zabezpečenia kontinuálneho digitálneho vysielania došlo k predĺženiu pilotnej prevádzky až do spustenia pravidelného DVB-T. 
Finančná podpora pilotnej prevádzky DVB-T bola schválená uznesením vlády SR č. 765/2007 z 12. septembra 2007. Na základe spoločnej dohody sa na spolufinancovaní pilotných projektov podieľajú všetky zainteresované subjekty, t. j. štát, vysielatelia aj prevádzkovatelia. V súlade s uznesením vlády SR č. 765/2007 vyčlenilo MDPT SR z rozpočtu kapitoly prostriedky na poskytnutie dotácií na aplikovaný výskum rozvojového projektu v rámci pokračovania programu rozvoja infraštruktúry výskumu pilotného DVB-T v podmienkach Slovenskej republiky. 
	Od 31. mája 2007 nadobudol účinnosť zákon č. 220/2007 Z. z. o  digitálnom vysielaní programových služieb a poskytovaní iných obsahových služieb prostredníctvom digitálneho prenosu a o zmene a doplnení niektorých zákonov (zákon o digitálnom vysielaní). V súlade so zákonom TÚ SR pripravuje všeobecne záväzný právny predpis, ktorý ustanoví podrobnosti o podmienkach prechodu a následne vyhlási výberové konanie na udelenie prevádzkového povolenia.
MDPT SR v nadväznosti na Stratégiu prechodu z analógového na digitálne pozemské televízne vysielanie v Slovenskej republike pripravilo v priebehu roku 2007 materiály: 
•	Spôsoby riešenia zavádzania digitálneho vysielania v Slovenskej republike a kvantifikácia rozsahu finančnej podpory zo strany štátu v tomto procese vo vzťahu k obyvateľstvu a vo vzťahu k verejnoprávnym médiám,
•	Koncepcia informačnej kampane vo vzťahu k digitalizácii televízneho vysielania,
•	Priebežné vyhodnotenie plnenia Stratégie prechodu z analógového na digitálne pozemské televízne vysielanie v Slovenskej republike. 
Materiál „Spôsoby riešenia zavádzania digitálneho vysielania v Slovenskej republike a kvantifikácia rozsahu finančnej podpory zo strany štátu v tomto procese vo vzťahu k obyvateľstvu a vo vzťahu k verejnoprávnym médiám“ vláda SR vzala na vedomie svojím uznesením č. 221/2008 z 9. apríla 2008. Materiál zohľadňuje vybrané nákladové položky prechodu na DVB-T, ktoré predstavujú priestor na možnú realizáciu záväzkov štátu tak, aby bol prechod plynulý a neohrozený nedostatkom investícií z dôvodu nestabilného prostredia.  
Uznesením vlády SR č. 1024/2007 bol dňa 5. decembra 2007 schválený materiál „Koncepcia informačnej kampane vo vzťahu k digitalizácii televízneho vysielania“. Koncepcia definuje ciele a cieľové skupiny informačnej kampane, jej východiská (časovo-územné, programové, technické), komunikačné kanály a formy informačnej kampane, obsahovo-časový plán, špecifikuje náklady a možné zdroje financovania. Časový plán bude počas realizácie kampane spresnený podľa opatrenia TÚ SR a tiež podľa výsledku výberového konania. 
Priebežné vyhodnotenie plnenia Stratégie prechodu z analógového na digitálne pozemské televízne vysielanie v Slovenskej republike bolo schválené uznesením vlády SR č. 70/2008 dňa 30. januára 2008. Priebežné vyhodnotenie komplexne hodnotí plnenie kľúčových úloh vyplývajúcich zo Stratégie prechodu z analógového na digitálne pozemské televízne vysielanie v Slovenskej republike a zároveň stanovuje úlohy, ktoré je potrebné riešiť v najbližšom období.
Galileo
Galileo je európskym vesmírnym programom kľúčového významu, ktorého cieľom je uviesť do užívania prvú svetovú radionavigačnú a lokalizačnú družicovú infraštruktúru, ktorá bola špeciálne navrhnutá na civilné účely. Umožní zbaviť sa závislosti od systému tretej strany, zabezpečí kontrolu nad požadovanou technológiou a funkciami rádionavigácie a časového riadenia, ktoré sú životne dôležité pre hospodárstvo EÚ. Galileo je civilný systém určený pre civilných užívateľov a reaguje na potreby, ktoré nie sú schopné zabezpečiť existujúce GNSS. Systém  Galileo bude tvoriť 30 satelitov (27 v kontinuálnej prevádzke + 3 aktívne zálohy) na strednej obežnej dráhe Zeme a príslušné pozemné kontrolné centrá. Podľa pôvodného plánu mal byť systém funkčný od roku 2008. V dôsledku oneskorenia projektu sa predpokladá plné sprevádzkovanie systému v rokoch 2012, resp. 2013. 
V súvislosti s plnením jednotlivých úloh a záväzkov, ako aj perspektívou budúceho využívania služieb vyplývajúcich z členstva v projekte Galileo, bola MDPT SR v roku 2004 zriadená medzirezortná komisia pre koordináciu zabezpečenia podpory, poskytovania a používania družicového navigačného systému Galileo a príslušných aplikácií, ktorá ako medzirezortný pracovný orgán prerokúva aj zásadné otázky týkajúce sa koordinácie postupu a účasti Slovenskej republiky ako členského štátu EÚ na tomto projekte. MDPT SR zastupuje Slovenskú republiku v správnej rade Európskeho úradu pre dohľad nad systémom GNSS a pracovnej skupine Rady EÚ Intermodálne otázky a siete.
Výskum a technický rozvoj v oblasti elektronických komunikácií
V roku 2007 sa v rámci projektov výskumu a vývoja v oblasti elektronických komunikácií realizovalo z dotácií MDPT SR 19 projektov výskumu a vývoja za celkovú sumu 14. 357 tis. Sk, s nasledovným obsahovým zameraním:
•	Revízia nového regulačného rámca EÚ v kontexte hodnotenia skúseností s liberalizáciou trhu elektronických komunikácií,
•	Návrh koncepcie, zamerania a podpora informačnej kampane prechodu na pozemské digitálne vysielanie,
•	Právna analýza možností financovania prechodu na digitálne vysielanie,
•	Širokopásmový prístup v Slovenskej republike,
•	Rozvoj a systemizácia slovenskej technickej terminológie v oblasti elektronických komunikácií,
•	Globálne navigačné satelitné systémy (GNSS),
•	Aplikovaný výskum rozvojového projektu v rámci pokračovania programu rozvoja infraštruktúry výskumu a vývoja pilotného DVB-T vysielania v podmienkach Slovenskej republiky v lokalitách Bratislava, Banská Bystrica, Zvolen,
•	Aplikovaný výskum rozvojového projektu v rámci pokračovania programu rozvoja infraštruktúry výskumu a vývoja pilotného DVB-T vysielania v podmienkach Slovenskej republiky v lokalitách Košice a Prešov,
•	Zabezpečenie obsahovej náplne informačného portálu digitálneho vysielania,
•	Šírenie poznatkov o prechode na pozemské digitálne televízne vysielanie prostredníctvom masmédií,
•	Spotrebiteľské aspekty prijímacích zariadení,
•	Priebežné monitorovanie a vyhodnocovanie plnenia stratégie prechodu a spracovanie jej aktualizovaného znenia,
•	Výskum možností dokrývania územia vysielačmi DVB-T malého výkonu,
•	Sociálno-ekonomické prieskumy informovanosti a postojov obyvateľstva, vyhodnocovanie plnenia cieľov digitalizácie,
•	Rozpracovanie výsledkov konferencie RRC-06 z hľadiska akcelerácie rozvoja pozemského digitálneho televízneho vysielania,
•	Výskum nových systémov vysielania na poskytovanie multimediálnych služieb,
•	Spôsoby riešenia zavádzania digitálneho vysielania v Slovenskej republike a kvantifikácia rozsahu finančnej podpory zo strany štátu v tomto procese vo vzťahu k obyvateľstvu a vo vzťahu k verejnoprávnym médiám,
•	Vypracovanie návrhu technickej normalizačnej informácie prijímačov DVB-T,
•	Nové elektronické komunikačné siete a služby.
Medzinárodná spolupráca
Cieľom medzinárodnej spolupráce v oblasti elektronických komunikácií je aktívna komunikácia s medzinárodnými organizáciami na vládnej a rezortnej úrovni, s dôrazom na stále a dôsledné sledovanie ich aktivít a aplikáciu nových legislatívnych a technických predpisov.
Dôležitú úlohu zohrávajú vzťahy s EK a jej odbornými zložkami, spolupráca s medzinárodnými organizáciami na vládnej úrovni (ITU, EUTELSAT, IMSO, OECD, WTO) ako aj na rezortnej úrovni (CEPT a ETSI). 
Súvisí to nielen s presadzovaním zahraničnopolitických, ale i ekonomických záujmov Slovenskej republiky, pričom sa oblasť elektronických komunikácií dostáva do popredia ako fenomén nového tisícročia. Príslušná pozornosť by mala byť venovaná aktívnemu zastupovaniu a pôsobeniu Slovenskej republiky v medzinárodných organizáciách zaoberajúcich sa problematikou elektronických komunikácií.
Európska únia
V rámci plného členstva Slovenskej republiky v EÚ sú aktivity sektora v medzinárodnej oblasti v značnej miere orientované smerom k inštitúciám EÚ. 
Počas roku 2007 prebiehali konzultácie s Generálnym riaditeľstvom pre informačnú spoločnosť EK pri príprave 13. implementačnej správy, ktorá uvádza prieskum vývoja v oblasti elektronických komunikácií. 
MDPT SR spolu s TÚ SR a v rámci spolupráce so Stálym zastúpením SR pri EÚ zabezpečuje na expertnej úrovni zastupovanie záujmov Slovenskej republiky v orgánoch EÚ. V rámci EK je to v Komunikačnom výbore, v RSC v RSPG a v ich pracovných skupinách a podskupinách, a ďalších ad hoc skupinách. Zároveň MDPT SR zabezpečuje na expertnej úrovni zastupovanie záujmov Slovenskej republiky v rámci Rady EÚ v jej príslušných pracovných skupinách, najmä v pracovnej skupine pre telekomunikácie a informačnú spoločnosť.
Medzinárodná telekomunikačná únia  
	Rok 2007 bol v rámci ITU rokom vrcholiacich príprav na najdôležitejšie podujatie roka, ktorým bola WRC´07. WRC sa koná raz za 3 - 4 roky. Zastrešuje prácu rádiokomunikačného sektora, ktorého hlavnými úlohami sú zabezpečenie racionálneho, spravodlivého, účinného a ekonomického využívania frekvenčného spektra všetkými rádiokomunikačnými službami vrátane satelitných, vykonávanie štúdií z oblasti frekvenčného spektra a prijímanie odporúčaní o rádiokomunikačných záležitostiach.  
	Úlohou WRC je predovšetkým prerokovanie a schválenie zmien v Rádiokomunikačnom poriadku ITU, reorganizácia využitia frekvenčného spektra v súlade s technickým rozvojom s cieľom celosvetového koordinovaného použitia, pridelenie frekvenčného spektra pre nové služby a schválenie koncepcií rozvoja rádiokomunikácií v celosvetovom meradle. WRC má identifikovať námety na štúdium pre rádiokomunikačné študijné skupiny a identifikovať problematiku, ktorou by sa mala zaoberať nasledujúca WRC. Všeobecný rozsah programu WRC sa stanovuje 4 až 6 rokov dopredu. Definitívny program WRC stanovuje rada ITU dva roky pred konferenciou so súhlasom väčšiny členských štátov ITU. 
Svetová rádiokomunikačná konferencia ITU - WRC´07
WRC´07 sa konala v Ženeve v dňoch 22. októbra až 16. novembra 2007 za účasti takmer 3 000 účastníkov. Z toho členské štáty ITU zastupovalo 2 546 účastníkov. Za Slovenskú republiku sa na WRC´07 zúčastnila delegácia zložená zo zástupcov MDPT SR, TÚ SR a MO SR. Široké zastúpenie na konferencii poukazuje na dôležitosť prerokovávanej problematiky.
Na európskej úrovni sa prípravou WRC´07 intenzívne zaoberala CPG v rámci CEPT/ECC. Na práci CPG, ktorá začala už v roku 2004 a bola zameraná najmä na prípravu spoločných európskych návrhov, sa zúčastňoval TÚ SR. Slovenská republika podpísala všetky spoločné európske návrhy predložené na WRC´07.
WRC´07 pracovala v  plenárnych zasadnutiach, v siedmich výboroch a v šiestich podvýboroch. Zvážila návrhy predložené regionálnymi telekomunikačnými organizáciami ako aj jednotlivými krajinami, a v mnohých prípadoch po zložitých a dlhotrvajúcich diskusiách a neformálnych stretnutiach prijala zmeny Rádiokomunikačného poriadku ITU v  tabuľke frekvenčných pridelení a v poznámkach, prijala 44 nových rezolúcií a  3 nové odporúčania. Zrušila niekoľko neaktuálnych rezolúcií a ďalšie revidovala. CEPT dosiahol pri obhajobe spoločných európskych návrhov počas WRC´07 vysoký stupeň úspešnosti. 
Na záver konferencie zástupcovia členských krajín ITU podpísali záverečné dokumenty. Za Slovenskú republiku podpísal záverečné dokumenty vedúci delegácie.
Zmeny Rádiokomunikačného poriadku ITU prijaté na WRC´07 bude potrebné premietnuť do aktualizácie NTFS.
Európska konferencia poštových a telekomunikačných administratív 
CEPT združuje poštové a telekomunikačné administratívy európskych krajín. V súčasnosti má 48 členov. Skladá sa z dvoch výborov: ECC a CERP. ECC má niekoľko úzko špecializovaných pracovných skupín, zameraných na konkrétne technické a regulačné otázky. Technické záležitosti ECC pomáha riešiť stály úrad ERO.
Ďalšou organizačnou jednotkou CEPT je pracovná skupina WG ITU, ktorej práca je zameraná na prípravu spoločných európskych stanovísk a návrhov k svetovým konferenciám ITU (okrem rádiokomunikačných) a  na spoluprácu s  inými regionálnymi telekomunikačnými organizáciami. Prípravou spoločných európskych návrhov na svetové i regionálne rádiokomunikačné konferencie ITU sa v rámci CEPT/ECC zaoberá pracovná skupina CPG, v ktorej za Slovenskú republiku intenzívne pracuje TÚ SR.
CEPT – ako ukázalo nedávne zhromaždenie v júni 2007 v Amsterdame – prekonáva kritické obdobie. Musí zmeniť systém práce, prípadne i štruktúru, a hlavne stanoviť pravidlá spolupráce s EK a jej výbormi. Napriek tomu, že CEPT je zameraný viac na technickú stránku a EK na politickú, existujú prekrývajúce sa oblasti práce výborov EK a CEPT, najmä v oblasti rádiokomunikácií. EK často využíva ERO na riešenie technických otázok spojených s problematikou frekvenčného spektra. CEPT je koncipovaný širšie, čo je zrejmé z náplne jeho pracovných skupín. Jednou z  nevýhod CEPT je viacúrovňové rozhodovanie. Potenciálnou problematickou oblasťou pri spolupráci EK a CEPT je ich rozdielna členská základňa. CEPT má v súčasnosti 48 členských administratív,  združuje teda okrem členov EÚ aj 21 administratív európskych krajín, ktoré nie sú členmi EÚ. Ďalšou témou je členstvo niektorých CEPT administratív súčasne aj v RCC. Problematikou budúcnosti CEPT sa v súčasnosti intenzívne zaoberá skupina expertov CEPT a EK.
Slovenskú republiku na zhromaždeniach CEPT pravidelne reprezentuje delegácia zložená zo zástupcov MDPT SR a TÚ SR.
Európsky rádiokomunikačný úrad 
Medzivládna organizácia ERO so stabilným technickým a administratívnym personálom bola vytvorená na podporu ECC pri riešení konkrétnych rádiokomunikačných záležitostí. 
Zástupca MDPT SR sa podľa možnosti zúčastňuje na jednom z dvoch zasadnutí rady ERO ročne. 
Európsky inštitút pre telekomunikačné normy
		ETSI spracúva a vydáva telekomunikačné normy na zabezpečenie kompatibility a interoperability vo všetkých oblastiach elektronických komunikačných systémov a služieb vrátane telekomunikácií a rádiokomunikácií.
Členstvo v ETSI si vyžaduje plnenie povinností, ktoré vyplývajú z nariadení ETSI, ktorých hlavnými činnosťami je zúčastňovať sa na generálnych zhromaždeniach a vyjadrovať sa k rozpracovaným návrhom budúcich európskych normalizačných dokumentov formou vypracovania pripomienok pred ich schválením prostredníctvom jednotlivých schvaľovacích postupov.   
V roku 2007 sa konalo 49. a 50. generálne zhromaždenie ETSI. Na 49. generálnom zhromaždení, ktoré sa konalo 27. marca 2007, sa prerokovávala úprava procedurálnych pravidiel ETSI týkajúca sa členských príspevkov, práca v technických komisiách a rozšírenie členskej základne. Dňa 26. novembra 2007 sa konalo 50. generálne zhromaždenie členov ETSI, ktoré bolo zamerané na prípravu technických špecifikácií na rekonfigurovateľné rádiové systémy, politický a odborný vplyv ETSI prostredníctvom úspešného uplatňovania modelov technickej normalizácie v Číne, Indii a Brazílii, vznik novej technickej komisie Inteligentné dopravné systémy a posúdenie prihlášok nových členov ETSI. Ako jeden z nových členov ETSI a súčasne tretí slovenský člen ETSI predložila prihlášku Žilinská univerzita, ktorá bola následne za člena prijatá.
Slovenská republika patrí medzi najaktívnejšie štáty v procese pripomienkovania a schvaľovania noriem. V roku 2007 bolo v rámci ETSI prerokovaných 141 normalizačných dokumentov, ku ktorým Slovenská republika zaslala celkovo 73 pripomienok. Vo verejnom pripomienkovaní, národnom hlasovaní a v jednostupňovom schvaľovacom postupe návrhov ETSI európskych noriem zaznamenala Slovenská republika 100 % účasť. 
Medzinárodná organizácia mobilných satelitných komunikácií 
IMSO je medzivládna medzinárodná organizácia, ktorej úlohou je dohliadať na plnenie povinností komerčnej spoločnosti Inmarsat Ltd. v súvislosti s poskytovaním mobilných satelitných služieb pre GMDSS. 
18. zhromaždenie zmluvných strán (Londýn, 25. až 29. septembra 2006) schválilo zmeny Dohovoru o IMSO, ktoré umožnia, aby IMSO vykonávalo dohľad nad ďalšími možnými poskytovateľmi služieb pre GMDSS okrem Inmarsat Ltd. Zhromaždenie riešilo aj novú problematiku v súvislosti so systémom LRIT, ktorý IMO zamýšľa vytvoriť. LRIT bude zabezpečovať výmenu informácií medzi vlajkovým štátom, štátom prístavu, pobrežným štátom a vyhľadávacím a záchranným systémom, a to na medzinárodnej úrovni. Očakáva sa, že takýto systém zníži riziko na mori, a to aj zo strany medzinárodného pirátstva. Zhromaždenie schválilo zmenu Dohovoru o IMSO, ktorá umožní, aby IMSO vykonávalo funkciu koordinátora LRIT.
V dňoch 5. a 6. marca 2007 sa v  Londýne uskutočnilo 19. (mimoriadne) zhromaždenie zmluvných strán za účasti delegácií z 57 štátov z celkového počtu 89 členských štátov IMSO. Dôvodom na zvolanie mimoriadneho zhromaždenia bolo rozhodnutie bezpečnostného výboru IMO poveriť IMSO funkciou koordinátora systému LRIT, ktorý má byť od 31. decembra 2008 v prevádzke. V prípravnej fáze musí koordinátor vykonať množstvo časovo, personálne a finančne náročných činností, musí preto začať pracovať čo najskôr. Mimoriadne zhromaždenie schválilo vykonávanie vyššie uvedených zmien dohovoru na predbežnej báze od 7. marca 2007, čo koordinátorovi LRIT umožnilo začať konať bez ohľadu na zdĺhavý ratifikačný proces, ktorý sa vyžaduje pre nadobudnutie platnosti zmien dohovoru. Mimoriadne zhromaždenie súčasne rozhodlo, že funkcie a povinnosti koordinátora LRIT nesmú znamenať žiadne náklady pre zmluvné strany.
Slovenskú republiku na zhromaždeniach zmluvných strán reprezentovala delegácia zložená zo zástupcov Zastupiteľského úradu SR v Londýne a MDPT SR. 
MDPT SR predložilo vyššie uvedené zmeny dohovoru vláde SR, ktorá ich na rokovaní dňa 4. júla 2007 schválila. EK venuje problematike LRIT veľkú pozornosť, a nedávno rozhodla o ustanovení dátového centra EÚ, ktoré bude jedným z článkov LRIT. 
Záver
Základným strategickým cieľom politiky štátu v oblasti elektronických komunikácií je uspokojovanie potrieb slovenskej ekonomiky, požiadaviek fyzických a právnických osôb             a záujmov štátu na zabezpečenie kvalitných, spoľahlivých a široko dostupných služieb elektronických komunikácií v rozsahu zodpovedajúcom štandardom v EÚ.
Národná politika pre elektronické komunikácie schválená uznesením vlády SR č. 196/2003 stanovila stratégiu vývoja v sektore elektronických komunikácií do roku 2008. Časový rozsah ročného plnenia úloh a záverov bol v prevažnej miere dodržaný a u niektorých úloh môže ich postupné plnenie presiahnuť aj do ďalšieho obdobia, zachovávajúc tak kontinuitu procesov harmonizácie v rámci medzinárodných a národných pravidiel. 
 V najbližšom období je dôležité zamerať sa na ďalší rozvoj súťaže na trhu, a to v súvislosti s procesom uvoľnenia účastníckych vedení a na podporu rastu nových technológií, hlavne pre oblasť digitálneho vysielania a širokopásmového prístupu. Plný rozvoj nových širokopásmových rádiokomunikačných služieb si vyžaduje postupné uvoľňovanie frekvenčných pásiem v súlade s „Politikou využívania frekvenčného spektra na širokopásmový prístup“.
V oblasti štátnej regulácie je potrebné pokračovať v 2. kole analýz  relevantných trhov, ukončiť analýzu veľkoobchodného trhu č. 7 a v rámci veľkoobchodného trhu č. 1 riešiť doplnenie povinností pre podnik s významným postavením na trhu. V súvislosti s procesom uvoľnenia účastníckych vedení riešiť problém kolokácie (vysokej ceny). V súlade s rozhodnutím Komisie 2007/116/EC z 15. februára 2007 zabezpečiť prideľovanie čísel 116 pre tzv. harmonizované služby sociálneho charakteru a postupné zavádzanie týchto služieb. Za pomoci trojkriteriálneho testu určiť relevantné trhy, na ktorých bude možná regulácia ex ante v súlade s odporúčaním EK zo 17. decembra 2007 o príslušných trhoch výrobkov a služieb v sektore elektronických komunikácií. 
V oblasti digitálneho televízneho a rozhlasového vysielania je potrebné ukončiť pozemské analógové televízne vysielanie v Slovenskej republike do konca roku 2012 v súlade s požiadavkami EK. Samozrejme, podmienkou vypnutia pozemského analógového televízneho vysielania je pokrytie územia digitálnym signálom a vybudovanie digitálnej vysielacej siete. V najbližšom období je potrebné ustanoviť podrobnosti o podmienkach prechodu na pozemské digitálne vysielanie prostredníctvom všeobecne záväzného právneho predpisu, vyhlásiť a ukončiť výberové konanie na udelenie prevádzkového povolenia na prvý a druhý multiplex a súbežne načasovať začiatok informačnej kampane v súlade so schválenou koncepciou informačnej kampane o prechode na pozemské digitálne televízne vysielanie. Spustenie pravidelného DVB-T sa očakáva v priebehu roku 2009. 
V oblasti širokopásmového prístupu je potrebné sústrediť sa na jeho rozvoj, a to podporou rozvoja súťaže, hospodárnym využívaním frekvenčného spektra a budovaním rýchlostných širokopásmových sietí aj vo vidieckych regiónoch.
V oblasti vedy a výskumu podporiť projekty výskumu a technického rozvoja pre oblasť elektronických komunikácií s dôrazom na výskum problematiky digitálneho televízneho vysielania v systéme DVB-T a širokopásmového prístupu.
V súvislosti s presadzovaním zahraničnopolitických, ale i ekonomických záujmov Slovenskej republiky v rámci medzinárodnej spolupráce v oblasti elektronických komunikácií naďalej aktívne spolupracovať s medzinárodnými organizáciami na vládnej a rezortnej úrovni, s dôrazom na stále a dôsledné sledovanie ich aktivít a aplikáciu nových legislatívnych a technických predpisov.

Zoznam použitých skratiek

CEPT	European Conference of Postal and Telecommunications Administrations
Európska konferencia poštových a telekomunikačných administratív	
CERP	Comité Européen de Réglementation Postale
Výbor pre poštové záležitosti	
CPG	Conference Preparatory Group
 Skupina pre prípravu konferencií	
DSL	Digital Subscriber Line
spoločné označenie technológií určených na poskytovanie širokopásmových služieb prostredníctvom symetrického metalického káblového vedenia	
DVB-T	Digital Video Broadcasting – Terrestrial
pozemské digitálne televízne vysielanie	
ECC	Electronic Communications Committee
Výbor pre elektronické komunikácie	
EFIS	ERO Frequency Information System
Frekvenčný informačný systém ERO	
EK	Európska komisia	
ERG	European Regulators Group
Skupina európskych regulátorov	
ERO	European Radiocommunications Office
Európsky rádiokomunikačný úrad	
ETSI	European Telecommunications Standards Institute
Európsky inštitút pre telekomunikačné normy	
EUTELSAT 	European Telecommunications Satellite Organisation
Európska telekomunikačná satelitná organizácia	
EÚ	Európska únia	
FNM SR	Fond národného majetku SR	
FTTx	Fiber to the x
spoločné označenie všetkých druhov optického prístupu k užívateľovi	
GMDSS	Global Maritime Distress and Safety System
Globálny námorný núdzový a bezpečnostný systém	
GNSS	Global Navigation Satellite System
Globálny navigačný satelitný systém	
GSM	Global System for Mobile communications
Globálny systém mobilných komunikácií	
IMO	International Maritime Organization 
Medzinárodná námorná organizácia	
IMSO	International Mobile Satellite Organization
Medzinárodná organizácia mobilných satelitných komunikácií	
ITU	International Telecommunication Union
Medzinárodná telekomunikačná únia	
LBS	Location Based Services
technológia poskytujúca informácie a služby presne dimenzované podľa požiadavky vzhľadom na výskyt v priestore	
LRIT	Long Range Identification and Tracking of Ships
Systém diaľkovej identifikácie a sledovania lodí	
MDPT SR	Ministerstvo dopravy, pôšt a telekomunikácií SR	
MH SR	Ministerstvo hospodárstva SR	
MO SR	Ministerstvo obrany SR	
MV SR	Ministerstvo vnútra SR	
NATO	North Atlantic Treaty Organization
Severoatlantická aliancia	
NTFS	Národná tabuľka frekvenčného spektra	
OECD	Organisation for Economic Co-operation and Development
Organizácia pre hospodársku spoluprácu a rozvoj	
RCC	Regional Communications Committee 
Regionálna telekomunikačná organizácia Spoločenstva nezávislých štátov 	
RRC	Regional Radiocommunication Conference
Regionálna rádiokomunikačná konferencia	
RSC	Radio Spectrum Committee
Výbor pre rádiové spektrum	
RSPG	Radio Spectrum Policy Group
Skupina pre politiku rádiového spektra	
ST	Slovak Telekom, a. s.	
TÚ SR	Telekomunikačný úrad SR	
UMTS	Universal Mobile Telecommunications System
Univerzálne mobilné telekomunikačné služby	
VoIP	Voice over Internet Protocol
prenos hlasu internetovým protokolom	
VTA	verejný telefónny automat	
VÚS	Výskumný ústav spojov, n. o.	
WRC	World Radiocommunication Conference 
Svetová rádiokomunikačná konferencia ITU	
WTO	World Trade Organization
Svetová obchodná organizácia	
zákon o elektronických komunikáciách	zákon č. 610/2003 Z. z. o elektronických komunikáciách v znení neskorších predpisov